［香港人真係好撚有錢！］天若有情III之烽火佳人！（＊）。漫天烽火～～失散在～同年代中～～仍可～～同生～～共死

1. 問世界情是何物，都係一物治一物，Phew～～～

2. 其實百幾萬就唔係好多錢（都話香港人真係好撚有錢！），你見事主都唔係關心啲錢，係關心有情郎就知啦！

3. 不過，一眾專家，又話加息乜柒。實情，呢啲騙案先係香港樓價跌嘅原因呀！一單就一層樓，你自己計下。仲要一個南亞仔可以扮幾十個（又，南亞仔扮返南亞仔，仲係咪騙案？）

　TLDR：也門，醫生，有個女，永遠就係爭幾萬，好似拼多多買嘢咁。「天若有情」英文係乜呀？係A Moment of Romance呀！就係「只求望一望　讓愛火永遠的高燒」呀！就係歡情太暫，安穩一陣，食食下蛋糕，「就畀人追斬架啦」。不過男女大不同，呢啲橋只能呃女人，呃男人要其他方法。仲有，「東張西望」絶對係無線嘅王牌節目。其實不如搞個24小時「東張西望」台。厭？點會厭？玩咗30年都有，觀眾都未厭。

＝＝＝＝＝＝

4. 你睇，「東張西望」嘅處理手法，幾咁之仆街，全無新聞操守可言（但，呢個係新聞節目咩？）。「但本人十分鐘意」，走去睇晒成段（https://ytube.io/3ZEG）

5. 事實上，「東張新望」近年已經成為無線嘅王牌，陣間解。但，唔多唔少，係搶去咗蘋果（或一仔）之前嘅一部份功能。

6. 講返，雖然「東張新望」表面好似係UGC（講英文幾時都型啲），但都要加工嘅。「好似我呢篇文都係」。

7. 喂你睇，佢要特登去拎張相畀啲賓妹睇，剪埋佢地啲反應，神來之筆係加句賓妹講廣東話「好靚仔呀」。再加埋叙事者把死人聲，去反襯當事人嘅豬，等啲觀眾去Blame the victim．呢啲都係功夫嚟的

8. 當然，呢啲手法在蘋果動新聞已經用，後來所有傳媒都抄，甚至係出口到台灣（其他人就抄台蘋），呢啲就係文化輸出了。咁你睇動新聞嗰時係睇得好開心嘛（我都係）。

9. 我開頭以為係無線自導自演，南宮夫人信箱咁作故事。因為我真係唔明，做乜當事人會自己投入去東張西望　—但你諗深一層，如果你明白當事人嘅思維，你就係畀人呃錢嗰個啦！所以呢個世界上好多人嘅思維，唔係你可以理解嘅，唔好成日諗咩將心比己，in one’s shoes。又學到嘢啦。

10. 後來見到佢有咁多紀錄，怕且唔係無線自編自導自演啩。況且，咁大個棚，會畀人篤爆的。咁你事實亦見到，真係好多呢啲騙案喎，我只係唔理解做乜會有人自己投案上東張西望（但，睇多次上一段）

11. 呢度可以插播一個故事：我廿幾歲時，以為電視機電台啲「問股票」師奶，係做媒的—直到我自己開始做節目嘉賓，我可以100%可以話你知，絶對唔係做媒！因為根本冇必要！係好撚多人打嚟問的！有次有個師奶Fax咗幾十頁紙嚟問（佢只係字大啫，一張紙問一條問題）。

12. 所以，好多人做嘅嘢，你係不能理解嘅。唔使怕自己冇同理心。你可以想像，但真係唔好以為自己可以理解佢—否則你就變咗佢啦！

＝＝＝＝＝＝＝＝＝＝

13. 我相信呢度嘅讀者，聽到也門戰區醫生私人飛機（然後打簡體字），已經笑撚咗出嚟，此post已完。何止red flag，紅到漏晒出嚟啦。唔好拗乜鬼「你點證明唔係」「乜都有可能發生」，呢啲叫常識，係咪？

14. 即係，也門，聯合國醫生，好似幾靚仔，有個女。

15. 原諒我個人就係咁膚淺，但，「貪你乜呢？驅風？」。

16. 不過，Fooled by Randomness嘛，又真係有童話故事嘛，人最緊要有希望嘛！你點證明一定唔會呢？「乜都有可能發生」。六合彩都有人中啦，個個都想自己係童話主角。

17. 咁但有啲人嘅想像力，就真係比較豐富。咁又係罪咩？我廿年前同你講，2021年我會在會展出書開簽名會，你都話我寫文咁撚垃圾唔好發白日夢啦，係咪？

＝＝＝＝＝＝

18. 都無數人分析過，呢啲騙案玩咗咁多年，已經優化晒，精益求精，全部fine tune晒，每個位都計算過。

19. 也門，聯合國醫生，有個女。全部都係精心設計。等於交友平台呃後生女嘅，就要行山，做義工，探老人家，抱隻貓。你四十幾歲人抱住隻勞蘇在中村藤吉影相嗰啲怪叔叔，點搵到食？

20. 就係聯合國醫生，先夠正氣—但又師奶都大純明係乜！你話你在乜撚嘢原子力研究所要錢買原材料整核聚變，就太深了。

21. 同樣地，醫生先夠正派，你話去做軍人，就好似太暴力，呃師奶唔太好。然後梗係講在也門索馬里，先可以講乜春禁區，私人飛機，個戶口畀人凍結咗。唔撚通我去完中村藤吉打卡然後話個戶口畀人好似生茶啫喱咁畀人凍結咗咩，「出閘前搵部精算機解凍啦」

22. 加上，整個也門戰區，就係有嗰種「世界將我包圍　像基斯包維」嘅不安全感呀！都話女人鍾意呢啲，亦多得啲流行文化，天若有情旺角卡門古惑仔。小朋友，「天若有情」英文係乜呀？係A Moment of Romance呀！就係「只求望一望　讓愛火永遠的高燒」呀！正經的，你睇成套「天若有情」，就係歡情太暫，安穩一陣，食食下蛋糕，「就畀人追斬架啦」。唔通成世在澳門相宿相棲煮飯仔咩大佬。「未怕挨緊頸邊穿過橫飛的子彈跟你去走難～但怕結婚生子的平庸麻木地活著亦一樣難」呀！

23. 記住啦，女人當然需要安全感，但佢地係要「經歷不安全之後嘅安全感」。亦即係，改變個古惑仔！將個古惑仔收復到日日返屋企食飯，就係成就，張天師捉妖咁！（而男人版本嘅equivalent，就係另一樣fetish，namely：「將個les嘅X返直」，toxic muscularity。應該幾爽，但唔好問我，未試過）

24. 仲有，條友加個女，件事就正好多。你話交友網呃後生女嘅，就未必好。呃師奶就好用。母性呀！而且仲可以解釋埋，點解咁撚好條件都未結婚。就係話你結過婚。至於個老母？是撚但啦，畀也門啲食人族拎咗去整Kebab啩。「仲爭幾萬蚊油料費未找呀」

25. 拿，喚起啲師奶嘅母性，好重要的！雖然而家好多人唔生，但唔等於佢地冇母性呀。證據？你見啲港女都係玩人地個B的，不過搞喊咗就畀返人地老母執手尾咁。

＝＝＝＝＝＝＝＝＝

26. 於是你見到，雖然娛樂越嚟越多，資訊越嚟越多，大家越嚟越富貴。但現代都市人，係比史上任何一刻都更寂寞。根本覺得冇人明白自己，自己亦都唔會開放畀人。以前啲人，乜都同隔離屋講，乜都同同事講，而家點會？

27. 你睇好多產業，都係嚟自「現代都市人嘅寂寞」。你睇大陸啲直播女收打賞，或者香港啲電子雞，啲恩客好多手仔都冇撚得掂，但一樣科水科得好開心。為乜？就係為存在感

28. 亦因為咁，電子雞必玩「客製」，「得你先有」。讀你個名，你就好撚開心。拿，卡耐基百鳩幾年前都講咗，自己個名就係世界上最好聽嘅聲音。

29. 問題係，你呃男人，係好難呃到咁多錢。固然都有人因為呢啲嘢使好多錢，但始終真係「消費」，佢地知自己做緊乜。但你就只係呃女人，先可以呃到幾百幾千萬。

30. 原因好簡單，因為男女大不同。男人一般係比較低級，比較似動物。下體思考，衝動但又細膽。你乜都唔畀，好難呃到男人好多錢的。你見啲呃男人嘅騙案，最多咪點數卡，呃幾千。再多咪再恐嚇佢，幾萬好未？但再多錢，啲男人就會報警（實不相瞞，我有個親戚都中過裸聊陷阱）

31. 況且以男人嘅動物思維，去到一個位，佢好快就會覺得。仆街，要畀咁多錢，我不如拎去深汌/飛田新地/泰國算啦。因為動物思考，所以呢件蕃薯同嗰件蕃薯，都係差不多嘅。

32. 但女人唔同，女人係崇高而聖潔嘅，好多都仲係可以為愛情墮落嘅。呢啲亦係長期流行文化嘅洗腦，等佢地覺得，就係要經歷呢啲劫難，先顯得愛情嘅忠貞呀！全球情侶～～故事也相近～寧願天昏地暗～要為錯的人傷過恨過～方算是勇敢

33. 男人呢？「返東莞食農村妹都講到可歌可泣搜神記人地係藝校高材生細佬等換腎」，好擅長自己呃自己嘅。使乜真係整件也門醫生？

34. 順帶一提，呃男人，就要靠其他方法：就係針對佢嘅Ego．十個男人十一個都覺得自己乜撚都識。所以你要呃佢，就靠啲乜乜發財大計，乜幣乜機，等佢自以為高人一等。同呃女人完全係兩回事。

＝＝＝＝＝＝＝＝＝＝

35. 往後嘅發展，就典型套路。開頭當然呃少少錢（你可以話五萬都唔少，但其實呢啲騙局都要付好多時間，所以成本都唔平的，時間都係錢）。雖然我到而家都唔明，點解有三種機票錢，11萬20萬同30萬有乜分別。

36. 但亦都預到了，有咗少少錢，就梗係更加多波折。呢啲亦係人性，都唔好笑，其實啲人（包括我以前）打手機遊戲課金扭蛋都係咁，你畀咗50蚊，就唔爭在畀多300了—直到一個位你真係覺得太過份，但已經畀咗唔少錢。

＝＝＝＝＝＝＝＝＝＝＝

37. 最後我想講，我冇統計，甚至冇睇研究。但我直覺相信，「東張西望」，已經成為無線鎮台之寶！至少，我都居然睇晒段片，仲睇咗兩次。而我已經好多年冇睇任何電視台。

38. 你仲要諗下，呢啲節目，成本低到一個點，但又夠吸收視，甚至做到agenda setting，真係本小利大的。

39. 你又諗下，除咗「東張西望」呢個節目，無線仲有乜節目可以咁多人講咁多人睇？我真係諗唔到，可能之前乜鬼「尋人記」？但，你度幾多年先度到一個咁嘅節目？同埋玩得幾耐？「東張西望」，真係晚晚玩，玩幾十年都得。

40. 仲拍劇？真係唔使嘥錢。古裝固然（你睇近年任何台都唔會再拍，只得大陸拍），時裝都係。清談節目夠慳皮啦？但你都受制於個主持人，而主持人都要錢，又會扭計

41. 拿，「東張西望」呢啲真係無撚敵嘅business model，連個主持叫咩名我都未知（後來先知），求其搵個姐仔就得。即係等於之前寫，你餐廳要搞得大嘅，當然係不能畀個廚脅持你（除非你自己係老細又係廚），就係Wagamama 味千拉麵，求其搵件南亞仔淥都得。否則你間間舖都漬人精神，個師傅兩句唔埋就話今日來料唔靚我唔煮，今日我心緒不靈勉強煮都唔好食所以唔煮，你仲得了？

42. 事實上，「東張西望」呢個business model，絶對經得起時間考驗！因為已經玩咗幾十年！你話我老嘢都好，以前「城市追擊」（aka「靈通天地線」）同「今日睇真啲」，係完全一撚樣的！以前你都仲要靠大姐Ming（把聲夠晒深入民心），而家真係慳返。

43. 你見到，由「慾海肥花」開始，幾十年嚟，你講咩科技躍進身份認同公民社會（下刪數萬字）都好，實情香港人嘅基本慾望，都真係冇乜改變，都真係離不開嗰幾味：

44. 八卦，鹹濕，獵奇，掟石。睇人仆街最開心，個社會真係道德淪亡（但本人例外），香港好危險人人自危（但唔會搞到我），啲新一代真係不知所謂，啲老嘢真係好廢。

（＊）完全唔好睇，甚至好多人冇聽過有套咁嘅戲，但當年票房都唔錯。依然係劉德華吳債蓮杜琪峯，斬多幾兩撈埋汁之作，香港精神。